กรมควบคุมมลพิษ (คพ.) คุมเข้มการตรวจวัดควันดำรถยนต์ เพื่อลดและป้องกันฝุ่นละอองขนาดเล็กในพื้นที่ กทม.
กรมควบคุมมลพิษ (คพ.) คุมเข้มการตรวจวัดควันดำรถยนต์เพื่อลดและป้องกันฝุ่นละอองขนาดเล็กในพื้นที่กรุงเทพมหานคร ที่มีผลกระทบต่อสุขภาพของประชาชน พร้อมเข้มตั้งด่านตรวจสอบตรวจจับรถยนต์ควันดำต่อเนื่องปี 2562

นายประลอง ดำรงค์ไทย อธิบดีกรมควบคุมมลพิษ (คพ.) กล่าวถึงสถานการณ์ฝุ่นละอองในบรรยากาศในพื้นที่กรุงเทพมหานคร ตั้งแต่เดือนธันวาคมถึงเมษายนของทุกปี ว่า ในบางวันจะมีค่าฝุ่นละอองขนาดเล็กเฉลี่ย 24 ชั่วโมงสูงขึ้นจนอยู่ในระดับเกินเกณฑ์มาตรฐาน โดยเฉพาะฝุ่นละอองขนาดเล็ก PM2.5 มีแนวโน้มที่เพิ่มสูงขึ้นอยู่ในระดับที่อาจก่อให้เกิดอันตรายต่อสุขภาพอนามัยของประชาชนกลุ่มเสี่ยง  
โดยแหล่งกำเนิดหลักของปัญหาฝุ่นละอองขนาดเล็ก PM2.5 มาจากไอเสียรถยนต์ดีเซลและการเผาในที่โล่ง โดยปีนี้ กรมควบคุมมลพิษ ร่วมกับกองบังคับการตำรวจจราจรและกรุงเทพมหานคร ตั้งด่านตรวจสอบตรวจจับและห้ามใช้รถยนต์ควันดำ บริเวณริมเส้นทางจราจรครอบคลุมพื้นที่ 50 เขต พร้อมมีชุดปฏิบัติงานหลักรวม 21 ชุด 
ผลการสุ่มตรวจสอบควันดำจากรถยนต์ที่วิ่งบนท้องถนนตั้งแต่เดือนตุลาคม  2560 – กันยายน 2561 จำนวน 8,237 คัน พบมีรถยนต์ที่มีค่าควันดำเกินค่ามาตรฐาน 137 คัน และถูกคำสั่งห้ามใช้ชั่วคราว พร้อมติดสติกเกอร์ห้ามใช้ชั่วคราวด้านหน้าของตัวรถ ตามพระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535 โดยเจ้าของได้นำรถแก้ไขแล้วนำมาให้เจ้าหน้าที่ตรวจสอบและยกเลิกคำสั่งภายใน 30 วันแล้ว 134 คัน หรือคิดเป็นร้อยละ 98 
ส่วนที่ไม่นำรถมายกเลิกคำสั่งอยู่ระหว่างเจ้าหน้าที่ติดตามให้มายกเลิกคำสั่งภายใน 30 วัน หากเกินกำหนดแล้วไม่มายกเลิกคำสั่งและเจ้าหน้าที่ตรวจพบบนท้องถนนยังมีค่าควันดำเกินมาตรฐานจะถูกออกคำสั่งห้ามใช้เด็ดขาดและถูกดำเนินคดีกรณีฝ่าฝืนคำสั่งห้ามใช้ยานพาหนะ มีโทษปรับไม่เกิน 5,000 บาท หากแก้ไขแล้วค่าควันดำอยู่ในเกณฑ์มาตรฐานจะถูกยกเลิกคำสั่งห้ามใช้ชั่วคราว แต่ยังต้องถูกดำเนินคดีกรณีฝ่าฝืนคำสั่งต่อไป
  
อธิบดีกรมควบคุมมลพิษ (คพ.) กล่าวถึงมาตรการป้องกันปัญหาฝุ่นละอองในพื้นที่กรุงเทพมหานครปี 2562 ว่า ได้ร่วมกับหน่วยงานที่เกี่ยวข้องตั้งด่านตรวจสอบตรวจจับรถยนต์ควันดำต่อเนื่อง และจะเพิ่มความเข้มข้นมากขึ้นโดยเพิ่มจุดตรวจสอบช่วงเกิดสถานการณ์ปัญหาฝุ่นละอองขนาดเล็กพร้อมทั้ง ขอความร่วมมือจากเจ้าของรถยนต์บำรุงรักษาและซ่อมแซมสภาพเครื่องยนต์ อุปกรณ์ลดมลพิษให้อยู่ในสภาพปกติอย่างสม่ำเสมอจะช่วยป้องกันและลดมลพิษจากยานพาหนะ ส่งผลให้ปัญหาฝุ่นละอองขนาดเล็กลดลงได้ 
สำหรับรถที่ถูกออกคำสั่งห้ามใช้ยานพาหนะ หากนำรถไปปรับปรุงแล้วสามารถนำรถมาตรวจสอบและยกเลิกคำสั่งได้ตามจุดที่กำหนดในพื้นที่กรุงเทพมหานคร คือ กรมควบคุมมลพิษ  สถานีตำรวจคู่ขนานลอยฟ้า สำนักงานเขต และกองจัดการคุณภาพอากาศและเสียง สำนักสิ่งแวดล้อม กรุงเทพมหานคร กองโรงงานช่างกลทั้งศูนย์บริการและห้องปฏิบัติการตรวจวัดมลพิษจากยานพาหนะ คลอง 6 กรมควบคุมมลพิษ และในพื้นที่ต่างจังหวัด คือ สำนักงานขนส่งจังหวัด หรือที่สำนักงานขนส่งสาขาทั่วประเทศ